Diari Oficial de la Generalitat Valenciana


Sumari del DOGV 5259, del 16-05-2006 (2006/5663)

DECRET 62/2006, de 12 de maig, del Consell, pel qual es regula el procediment per a l'obtenció de les llicències d'activitat i funcionament dels espectacles públics, activitats recreatives i establiments públics que s'instal·len a la dàrsena interior del Port de València afectades per la realització de la XXXII Edició de la Copa de l'Amèrica i durant la seua realització.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2006/05/12/62/dof/vci/html**

### Dades del document

Número de DOGV
:   5259

Data del DOGV
:   16-05-2006

Secció del DOGV
:   I. DISPOSICIONS GENERALS

Número del document
:   2006/5663


Data del document
:   12-05-2006

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * Copa de L'Amèrica València 2007
    * horari comercial
    * instal·lació esportiva
    * legislació
    * embarcació d'esbarjo
    * espectacles
    * espectacle esportiu
    * llicència comercial
    * manifestació comercial

DECRET 62/2006, de 12 de maig, del Consell, pel qual es regula el procediment per a l'obtenció de les llicències d'activitat i funcionament dels espectacles públics, activitats recreatives i establiments públics que s'instal·len a la dàrsena interior del Port de València afectades per la realització de la XXXII Edició de la Copa de l'Amèrica i durant la seua realització. [2006/X5663]  
I  
La Resolució de 10 de novembre de 2003, de la Direcció General de Relacions amb les Corts i Secretariat del Govern, de la Conselleria de Presidència, va disposar la publicació del Conveni entre l'administració General de l'Estat, la Generalitat i l'Ajuntament de València per a la creació del Consorci València 2007, integrat per l'administració General de l'Estat, la Generalitat i l'Ajuntament de València. L'esmentat consorci té com a objecte, entre altres, identificar les mesures i actuacions que podrien contribuir a la millor realització de la Copa de l'Amèrica 2007, així com adoptar i executar les mesures i actuacions que contribuïsquen al perfecte desenrotllament de l'esdeveniment en esta ciutat. Este esdeveniment ha sigut declarat com d'excepcional interés públic per la disposició addicional trentena tercera de la Llei 62/2003, de 30 de desembre, de Mesures Fiscals, Administratives i de l'Orde Social. Conseqüència de l'anterior declaració, l'article 2 del Decret 94/2004, de 4 de juny, del Consell, va disposar que els òrgans competents acordaran l'aplicació de la tramitació d'urgència, regulada en l'article 50 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, als procediments administratius relatius a iniciatives, projectes o actuacions declarats d'interés per a la Copa de l'Amèrica València 2007.  
L'excepcionalitat d'este esdeveniment, així com les seues especials característiques, fan que els espectacles públics, activitats recreatives i establiments públics que puguen celebrar-se o instal·lar-se no encaixen amb precisió en les previsions de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics. Això obliga que, com a conseqüència de la declaració d'excepcional interés públic de la Copa de l'Amèrica, s'adopten les mesures necessàries per a agilitar i facilitar la tramitació dels procediments per a la concessió de les llicències i autoritzacions en esta matèria.  
No pot evitar-se que les activitats a desenrotllar pels equips participants en els seus establiments o bases, així com a les instal·lacions auxiliars, comprenen tant espectacles públics com activitats recreatives, sense perjuí que puguen albergar un altre tipus d'activitats no incloses en el catàleg annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics. Tot això aconsella que la llicència a atorgar, quan no es referisca de forma específica a un espectacle públic o activitat recreativa, no ho siga per a un espectacle públic o activitat recreativa en concret, sinó que comprenga la totalitat de l'activitat realitzada. Esta característica es donarà, fonamentalment, als actes que es realitzen as locals del Consorci València 2007, l'entitat organitzadora de l'esdeveniment America's Cup Management, SA, Sucursal a Espanya (ACM) i a les referides bases dels equips participants, i per això s'haurà de facilitar el seu funcionament normal, sense que això supose, en cap cas, una minva en les mesures de seguretat exigibles. En este sentit, l'epígraf 2.1.3 del referit Catàleg inclou les sales polivalents, com aquells locals on es poden realitzar activitats de característiques distintes però amb un fonament comú, com són les reunions socials, culturals o festives.  
II  
Al mateix temps, la majoria de les instal·lacions que es preveuen per a la XXXII edició de la Copa de l'Amèrica uneixen al seu caràcter excepcional el de la condició de no permanents o efímeres, sense perjuí que algunes d'estes es realitzen en instal·lacions eventuals, portàtils o desmuntables, en vincular-se de forma particular als actes relacionats amb este esdeveniment, si bé transcendeixen, quant a la limitació temporal, de les previsions establides en el Decret 5/2002, de 8 de gener, del Consell, pel qual es regula el procediment per a la concessió pels ajuntaments de les llicències per a la realització d'espectacles o activitats recreatives en instal·lacions eventuals, portàtils o desmuntables. Això condueix, igualment, que haja de preveure's tal situació, per tal de dotar de les adequades mesures de seguretat que garantisquen tant la de persones i béns, com les de la mateixa instal·lació.  
Per tant, els equips participants o altres tercers vinculats directament amb l'organització de l'esdeveniment, per la mateixa naturalesa de les seues activitats, poden preveure la instal·lació d'elements o estructures que servisquen per a donar a conéixer estes, com ara simuladors, rèpliques o semblants, que encara estant a les aigües de la dàrsena interior del Port de València, tenen una relació clara amb les organitzades entorn de la XXXII Edició de la Copa de l'Amèrica. Estes activitats són equiparables, tant per la seua estructura com pels seus elements i finalitat, quant a l'exigència de requisits tècnics, a les activitats firals, per la qual cosa cal l'adaptació de les normes exigibles en este cas a les específiques característiques que es deriven d'este excepcional esdeveniment.  
III  
La Generalitat, al seu àmbit territorial, té la competència exclusiva en matèria d'espectacles, així com per a establir les normes processals i de procediment administratiu derivades de les particularitats del Dret substantiu valencià o de les especialitats de l'organització de la Generalitat, d'acord amb el que disposen els apartats 3 i 30 de l'article 49.1 de la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol, d'Estatut d'Autonomia de la Comunitat Valenciana.   
Conseqüència directa d'estes competències és la vigent Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, que en els articles 4, 10, i concordants, regulen el procediment per a la concessió de les llicències d'activitat i funcionament, i preveuen la intervenció de les administracions local i autonòmica, sense distingir què o quins aspectes han d'informar l'una i l'altra. Es dóna la circumstància, en este punt, que algunes qüestions, objecte d'informe, queden reservades a l'exclusiva competència d'una o altra, en els termes del que disposa l'article 12 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, com ara les relatives a les específiques normes municipals o les qüestions ambientals. Per això, per tal d'evitar els conflictes que pogueren derivar-se de la intromissió d'una o altra administració en els àmbits reservats a l'altra, i agilitar, alhora, la tramitació dels expedients, s'ha vist la conveniència que cada una d'elles informe sobre aquelles matèries que tinguen atribuïdes com a pròpies, sense minva en els requeriments de seguretat exigibles, sense interferir en les alienes, i abundar amb això, alhora, en el principi de responsabilitat en la gestió dels interessos que es tenen encomanats.   
En este punt, cal destacar el rellevant paper que s'atorga a la corporació local competent, per raó de l'objecte i del territori, constituïda per l'Ajuntament de València, per tal de la concessió de les llicències d'activitat i de funcionament, mitjançant la tramitació d'un procediment subjecte a celeritat que, sense intervindre gens en les garanties descrites, es dirigeix a la posada en funcionament d'esta classe de locals i establiments públics, en l'entorn i en ocasió de la realització de la XXXII Copa de l'Amèrica, com ho posa de manifest la naturalesa de les llicències objecte d'esta disposició.  
IV  
Formalment, el decret s'estructura en quatre capítols i dos annexos. El primer dels capítols, Disposicions Generals, recull l'objecte, així com l'àmbit personal i material, de la norma. Defineix, així mateix, la naturalesa de les llicències objecte d'esta disposició, i recalca la competència de l'Ajuntament de València per al seu atorgament, el termini de vigència, contingut, eventual modificació i la resta de circumstàncies que hi concorren, atesa la seua vinculació amb els actes de la XXXII Edició de la Copa de l'Amèrica.   
El capítol II, dividit en tres seccions, regula el procediment per a la concessió de les llicències. La seua secció primera es dedica a la llicència d'activitat, i comprén la tramitació en totes les seues fases, municipal i autonòmica, així com l'exempció de la informació veïnal atesa l'absència de veïns a les instal·lacions afectades per esta norma. Cal destacar la reducció de terminis sense minva, com s'ha assenyalat, de les exigències de seguretat, per tal de complir amb les exigències derivades de la declaració d'especial interés públic de l'esdeveniment que motiva esta norma. La secció segona, comprensiva de la llicència de funcionament, permet agilitar la tramitació d'esta, quant a les tasques de comprovació administrativa. La secció tercera regula les instal·lacions vinculades i el procediment per a la concessió de les llicències que l'empara, entenent per tals aquelles que, guardant una relació directa amb altres que amb caràcter principal són objecte de llicència, els serveixen com a complement. Mostra d'això poden ser la instal·lació de simuladors o elements anàlegs que, guardant una evident relació amb els subjectes de les llicències, serveixen per a donar a conéixer i divulgar les activitats objecte de l'esdeveniment que les origina. Vinculat a este capítol, l'annex II del Decret recull el sistema de fiances exigible per al funcionament provisional de l'activitat, i compleix, amb això, el mandat establit, amb caràcter general, en l'article 10 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.   
En el capítol III, Del Projecte Tècnic, s'estableix el contingut mínim del projecte tècnic, a fi de facilitar i agilitar la tramitació del procediment de concessió de les llicències, contingut mínim que, al seu torn, és objecte de desplegament en l'annex I, Contingut Mínim del Projecte Tècnic per a la Petició de Llicència.  
El capítol IV, Règim Sancionador, conté una remissió a les normes sancionadores administratives contingudes en la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
Finalment, les disposicions addicionals, primera i segona, regulen l'específic règim jurídic que resulta aplicable, segons es tracte d'instal·lacions o activitats que es proposen perdurar en el temps, després del període de vigència d'estes específiques i peremptòries llicències, que finalitza el 31 de desembre de 2007.  
Per tot això, i d'acord amb el que disposa l'article 29.1 de l'Estatut d'Autonomia de la Comunitat Valenciana, que atribueix la potestat reglamentària al Consell, a proposta del conseller de Justícia, Interior i Administracions Públiques, oïda la Comissió d'Espectacles i Activitats Recreatives de la Comunitat Valenciana, en la seua reunió del dia 12 de desembre de 2005, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 12 de maig de 2006,  
DECRETE  
CAPÍTOL I  
Disposicions generals  
Article 1. Objecte  
La present disposició té com a objecte regular el procediment per a la concessió de les llicències d'activitat i funcionament per a la realització d'espectacles públics, activitats recreatives i establiments públics que, de forma efímera o no permanent, se celebren o instal·len a les zones de la dàrsena interior del Port de València afectades de forma expressa per a albergar estes durant la realització dels actes de la XXXII Edició de la Copa de l'Amèrica.  
Article 2. Àmbit personal  
Podran sol·licitar les llicències a què es referix este decret el Consorci València 2007, l'entitat organitzadora de l'esdeveniment America's Cup Management, SA, Sucursal a Espanya (ACM), els equips participants en la XXXII Edició de la Copa de l'Amèrica, així com les persones físiques o jurídiques que organitzen actes declarats expressament d'interés per a la Copa de l'Amèrica València 2007 pel conseller d'Economia, Hisenda i Ocupació, bé d'ofici, bé a sol·licitud del Consorci València 2007, que realitzen les seues activitats a l'espai definit en l'article 1.  
Article 3. Àmbit material  
1. A l'efecte d'esta norma, tenen la consideració d'espectacles públics, activitats recreatives i establiments públics els continguts en el catàleg annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, que, de forma efímera o no permanent, se celebren o instal·len a les zones de la dàrsena interior del Port de València afectades de forma expressa per a albergar estes durant la realització dels actes de la XXXII Edició de la Copa de l'Amèrica, amb independència que facen ús de les instal·lacions a què es referix l'article 15 de la mateixa Llei de la Generalitat 4/2003, pel Consorci València 2007, l'entitat organitzadora de l'esdeveniment America's Cup Management, SA Sucursal a Espanya (ACM), els equips participants en la XXXII Edició de la Copa de l'Amèrica, així com les persones físiques o jurídiques que organitzen actes declarats expressament d'interés per a la Copa de l'Amèrica València 2007 pel conseller d'Economia, Hisenda i Ocupació, bé d'ofici, bé a sol·licitud del Consorci València 2007.  
2. Els espectacles públics, activitats recreatives i establiments públics que no tinguen tal caràcter d'efímer o no permanent que es realitzen o instal·len al recinte portuari afectat de forma expressa a la Copa de l'Amèrica, queden exclosos de l'àmbit d'aplicació d'esta norma, i es tramitaran pel procediment general establit, per a cada cas concret, en la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.   
Article 4. Competència per a l'atorgament de les llicències  
Per a l'exercici de qualsevol de les activitats previstes en l'àmbit d'aplicació d'esta norma, caldrà obtindre, de l'Ajuntament de València, les preceptives llicències d'activitat i funcionament, d'acord amb el procediment establit en el capítol II d'esta norma, sense perjuí de l'obtenció de les altres autoritzacions que calguen segons les normes d'aplicació.  
Article 5. Termini de vigència de les llicències  
Les llicències i autoritzacions concedides a l'empara d'este decret produiran efectes des del moment que expressament s'hi assenyale, i fins al dia 31 de desembre de 2007.  
Article 6. Naturalesa de les llicències   
1. Les llicències i autoritzacions atorgades en aplicació d'esta norma seran úniques i comprendran la totalitat de les activitats, actes i espectacles que puguen desenrotllar-se als establiments de les bases, equips i la resta d'ens que organitzen actes declarats d'interés per a la Copa de l'Amèrica València 2007 pel conseller d'Economia, Hisenda i Ocupació, d'ofici o a sol·licitud del Consorci València 2007.  
2. Les llicències sol·licitades d'acord amb el que preveu el paràgraf anterior que afecten més d'una activitat o espectacle es tramitaran com a sales polivalents, a què es referix l'epígraf 2.1.3 del catàleg annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
3. Obtinguda la llicència, els espectacles públics i activitats recreatives que tinguen lloc de manera habitual als establiments o locals on es realitzen, no necessitaran cap autorització per a la seua realització, sempre que l'espectacle o activitat que es pretenga realitzar siga algun o alguns dels continguts en l'article 3 d'este decret.  
Article 7. Modificació de les llicències  
Caldrà una llicència nova per a modificar la classe d'activitat, procedir a un canvi d'emplaçament o per a realitzar una reforma substancial dels locals, establiments i instal·lacions.  
Article 8. Contingut de la llicència de funcionament  
En la resolució de concessió de la llicència de funcionament es farà constar, en tot cas: el nom i cognoms o, si fa al cas, raó social, domicili del o dels titulars, l'emplaçament i la denominació, capacitat màxima permesa, horari autoritzat i l'activitat, d'acord amb el que disposen l'article 12, en relació amb l'epígraf 2.1.3 del catàleg annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, i el número 2 de l'article 6 d'este decret, sense perjudici de la inclusió de qualsevol altra dada que es considere oportuna.  
Article 9. Duració total del procediment  
1. L'Ajuntament de València està obligat a resoldre, expressament, totes les sol·licituds de llicències subjectes a l'àmbit d'aplicació d'esta norma, presentades pels interessats assenyalats en l'article 2.  
2. El termini per a resoldre i notificar sobre la llicència d'activitat serà de quaranta-cinc dies hàbils, comptadors des de la data en què la sol·licitud haguera tingut entrada en qualsevol dels registres i oficines a què es refereix l'article 38.4 de la Llei de Règim Jurídic de les Administracions Públiques i del Procediment Administratiu Comú, d'acord amb les prescripcions d'este decret. Transcorregut dit termini sense que s'haguera produït la notificació de la resolució expressa, en què es concedeix o denega la llicència d'activitat, la persona interessat podrà entendre concedida esta. Este termini se suspendrà quan concórrega algun dels supòsits previstos l'apartat 5 de l'article 42 o en l'article 71 de la Llei de Règim Jurídic de les Administracions Públiques i del Procediment Administratiu Comú.  
3. El termini per a resoldre i notificar sobre la llicència de funcionament serà, com a màxim, de deu dies hàbils des del moment de la sol·licitud d'esta per l'interessat a l'ajuntament, complits els tràmits establits en l'article 22 d'este decret. Transcorregut el termini assenyalat sense que l'ajuntament haja resolt sobre la llicència de funcionament, el sol·licitant podrà iniciar l'activitat en règim provisional, prèvia comunicació a l'administració municipal, a qui s'acompanyarà el document acreditatiu d'haver constituït la fiança en els termes que es contenen en l'annex II.  
Article 10. Interdicció del canvi de titularitat  
Atés el caràcter excepcional i extraordinari d'este procediment, no cap el canvi de titularitat de les llicències que es concedisquen sota el seu emparament. Qualsevol canvi de titularitat requerirà una nova tramitació de les llicències d'acord, si és el cas, amb el procediment establit en esta norma.  
Article 11. Horari dels espectacles, activitats o establiments  
L'horari en què podran romandre oberts al públic els establiments a què es referix este decret, per a realitzar els espectacles públics i activitats recreatives regulades en esta disposició, serà determinat per l'Ajuntament de València tenint en compte les particulars circumstàncies que concorren en este esdeveniment, del grau d'insonorització de l'establiment, i de les activitats que es pretenguen realitzar segons el projecte d'activitat presentat. L'horari concedit figurarà expressament en la resolució de concessió de la llicència de funcionament.  
Quan s'inicie l'activitat en règim provisional a què es refereix l'article 9.3, l'horari serà l'establit amb caràcter general per a cada activitat en l'Orde de la Conselleria de Justícia, Interior i Administracions Públiques per la qual es regulen els horaris d'espectacles públics, activitats recreatives i establiments públics.  
CAPÍTOL II  
Procediment per a la concessió de les llicències  
SECCIÓ PRIMERA  
Llicència d'activitat  
Article 12. Llicència d'activitat  
Presentada la sol·licitud de llicència a l'Ajuntament de València junt amb el projecte tècnic, el contingut mínim del qual s'estableix en el capítol III d'este decret, en triplicat exemplar, d'acord amb les prescripcions que s'inclouen en l'annex I, es procedirà a la comprovació que el local serà destinat a alguna o algunes de les activitats o espectacles compreses en el seu àmbit d'aplicació. Si no es tracta de les activitats o espectacles assenyalats i amb les característiques indicades, seran tramitades pel procediment ordinari establit en l'article 10 i concordants de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
Article 13. Llicència d'obres  
En el cas que calga la realització d'obres, haurà d'acompanyar-se el corresponent projecte, que serà tramitat conjuntament amb la llicència d'activitat, per tal de comprovar que estes s'executen i desenrotllen d'acord amb la normativa vigent.  
Article 14. Informes preceptius  
L'Ajuntament de València i l'òrgan competent en matèria d'espectacles públics, activitats recreatives i establiments públics de la Generalitat emetran, en l'àmbit de les seues competències respectives, els informes que s'assenyalen en els articles següents, sense perjuí dels altres que siguen preceptius derivats de competències que sobre altres usos o activitats puguen exercir-se al local objecte d'esta norma.  
Article 15. Tramesa a la Generalitat de l'expedient  
L'Ajuntament de València remetrà a l'òrgan competent en matèria d'espectacles públics, activitats recreatives i establiments públics de la Generalitat, dins dels cinc dies hàbils següents a la recepció de la sol·licitud, còpia d'esta junt amb la documentació assenyalada en l'article 12 d'este decret, per tal d'emetre el preceptiu i vinculant informe sobre els continguts a què es referix l'article 19 d'esta disposició.   
Article 16. Informe de l'Ajuntament de València  
L'Ajuntament de València emetrà, amb caràcter preferent i urgent, en el termini màxim de 30 dies naturals des de la recepció de la sol·licitud i projecte, sense perjuí del que disposen els articles 42.5 i 71 de la Llei de Règim Jurídic de les Administracions Públiques i del Procediment Administratiu Comú, els informes pertinents, d'acord amb el projecte presentat pel promotor, sobre els punts següents:  
a) Les normes de competència municipal que se'ls apliquen.  
b) Les disposicions establides en la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, normes de desplegament, i les altres que s'apliquen, i en tot cas, sobre els punts següents:  
. Condicions de solidesa de les estructures.  
. Condicions de funcionament de les instal·lacions.  
. Condicions de salubritat i higiene.  
c) La normativa sobre activitats qualificades com a molestes, insalubres, nocives i perilloses, d'acord amb el que disposa el Decret 47/1990, de 12 de març, del Consell, pel qual es deleguen els ajuntaments de València i Castelló de la Plana per a les determinades competències en matèria de qualificació d'activitats.  
d) La normativa sobre instal·lacions en locals de pública concurrència.  
e) La normativa contra la contaminació acústica i protecció del medi ambient urbà i natural.  
Article 17. Informació veïnal  
No caldrà la notificació de l'expedient a tercers, a l'efecte del que disposa l'article 10 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, atés que les activitats, espectacles i establiments a què es referix este decret es realitzen o s'ubiquen en un espai sense veïns i situat a més de 100 metres dels habitatges confrontants més pròxims.  
Article 18. Termini perquè la Generalitat informe  
1. L'òrgan competent de la Generalitat en matèria d'espectacles públics, activitats recreatives i establiments públics emetrà, en el termini màxim de 15 dies naturals des de la recepció del projecte remés per l'ajuntament, informe motivat, amb caràcter vinculant, sobre els extrems i amb el contingut que s'assenyalen en l'article següent, que contindrà els condicionaments que, si és el cas, hagen d'incorporar-se en els seus termes a la resolució de concessió de la llicència municipal d'activitat, sense perjuí del que disposen els articles 42.5 i 71 de la Llei de Règim Jurídic de les Administracions Públiques i del Procediment Administratiu Comú.  
L'anterior informe serà evacuat amb caràcter preferent i urgent pels serveis tècnics de l'òrgan competent en matèria d'espectacles públics, activitats recreatives i establiments públics de la Generalitat.  
2. Si l'Ajuntament de València no rep cap comunicació expressa del referit informe en el termini de 20 dies hàbils des de la recepció de l'expedient per l'òrgan autonòmic competent, s'entendrà que l'informe és favorable sense que es formule cap condicionament sobre el projecte presentat.  
Article 19. Contingut de l'informe de la Generalitat  
1. L'informe dels serveis tècnics de l'òrgan competent en matèria d'espectacles públics, activitats recreatives i establiments públics de la Generalitat es referirà únicament als punts següents:  
a) Capacitat màxima.  
b) Condicions de seguretat i evacuació per a treballadors, públic assistent, usuaris i executants.  
c) Prevenció i protecció d'incendis, facilitant l'accessibilitat dels mitjans d'auxili externs.  
d) Condicions i garanties de les instal·lacions elèctriques com a locals de pública concurrència.  
e) Dotacions higièniques i de renovació d'aire.  
f) Condicions d'accessibilitat i gaudi per a persones discapacitades.  
2. L'informe tècnic emés únicament contindrà les observacions i condicionaments pertinents sobre aquells apartats que així ho requerisquen d'entre els mencionats en l'apartat anterior, i s'entendrà que la documentació remesa s'ajusta a les normes d'aplicació en tots els altres extrems.  
Article 20. Concessió de la llicència d'activitat  
En el termini màxim de 45 dies hàbils comptadors des de la presentació de la sol·licitud, l'Ajuntament de València resoldrà i notificarà sobre la seua concessió o denegació, inclosos els condicionaments que, si fa el cas, hagen formulat els òrgans competents. La còpia de la resolució sobre la llicència d'activitat es trametrà a l'òrgan competent en matèria d'espectacles públics, activitats recreatives i establiments públics de la Generalitat.  
SECCIÓ SEGONA  
Lllicència de funcionament  
Article 21. Petició de la llicència de funcionament  
Rebuda la resolució sobre la llicència d'activitat, l'interessat podrà complir als condicionaments formulats o renunciar a la llicència sol·licitada.   
Complits tots els requisits continguts en la llicència d'activitat, l'interessat sol·licitarà la corresponent llicència de funcionament, i adjuntarà a la seua sol·licitud els documents següents:  
a) Pla d'Emergència d'acord amb el que establix la disposició transitòria sisena de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
b) Certificat d'empresa que dispose de la qualificació d'entitat de certificat administratiu per a acreditar el compliment dels requisits exigits en la llicència d'activitat, o del tècnic director de les instal·lacions o obres, visat, en este cas, pel corresponent col·legi professional, en què s'especifique la total conformitat d'estes a la llicència d'activitat que les empare, així com l'eficàcia de les mesures correctores que s'hagueren establit.   
c) L'altra documentació que siga exigible per a l'exercici de l'espectacle o activitat o l'obertura de l'establiment objecte de la llicència.  
Article 22. Comprovació  
1. En el termini màxim de 7 dies naturals des de la sol·licitud de la llicència de funcionament, l'ajuntament haurà de girar visita d'inspecció, i atorgar-la si resulta conforme al que establix la llicència d'activitat, i denegar-la, en cas contrari.  
2. Quan el sol·licitant de la llicència de funcionament aporte certificat d'empresa que dispose de la qualificació d'entitat de certificat administratiu per a acreditar el compliment dels requisits exigits en la llicència d'activitat, en què es verifique el compliment de tots els condicionaments que se'n deriven i l'eficàcia de les mesures correctores que s'hagueren establit, podrà entendre's concedida la llicència de funcionament, sense perjuí que l'ajuntament podrà comprovar, en tot moment, el compliment del que disposa la referida llicència d'activitat.  
3. En cas d'inici de l'activitat en règim provisional, a què es referix l'article 9 d'este decret, l'Ajuntament de València procedirà a la comprovació de l'adequació d'allò que s'ha actuat a la llicència d'activitat, i podrà acordar el seu tancament quan l'establiment o local no s'ajuste als condicionaments i requisits fixats en la llicència d'activitat o diferisca del projecte presentat.  
4. L'incompliment dels requisits i condicions, en què van ser concedides les llicències de funcionament determinarà la revocació d'estes, prèvia tramitació d'un procediment sumari amb audiència de la persona interessada, d'acord amb el que estableix la Llei de Règim Jurídic de les Administracions Públiques i del Procediment Administratiu Comú.  
SECCIÓ TERCERA  
Instal·lacions vinculades  
Article 23. Instal·lacions vinculades  
Les instal·lacions i activitats vinculades a què constitueixen l'objecte de les llicències i autoritzacions previstes en este decret, amb independència de la seua ubicació i de l'obtenció dels altres permisos i autoritzacions que siguen pertinents, s'hi entendran incloses.  
Article 24. Instal·lacions o activitats amb elements mòbils  
1. No obstant el que disposa l'article anterior, quan les referides activitats disposen d'elements mòbils o mecànics, es tramitarà un annex a l'Ajuntament de València, prèvia petició expressa en què constarà el tipus d'activitat o instal·lació i la ubicació d'esta.   
A la petició s'acompanyarà, necessàriament, la documentació següent:  
a) Projecte d'activitat subscrit per tècnic competent i visat pel seu col·legi professional, en què es justifique el compliment de les mesures necessàries per a garantir la seguretat per a les persones i béns.  
b) Certificat expedit per tècnic competent, o si és el cas, responsable d'una empresa que dispose de la qualificació d'organisme de certificat administratiu, conforme a les normes i requisits que se li apliquen, en què es faça constar que serà l'encarregat de la supervisió i direcció del muntatge de les instal·lacions conforme al projecte presentat.  
2. Als efectes previstos en este article, podran aportar-se, si és el cas, els certificats d'homologació existents de la instal·lació de què es tracte.  
Article 25. Denegació i termini d'audiència  
Quan l'òrgan competent per a resoldre estime que procedeix denegar la llicència sol·licitada per a instal·lacions o activitats que disposen d'elements mòbils o mecànics, a la vista del contingut dels informes emesos pels tècnics municipals, i previ a la seua resolució motivada, donarà tràmit d'audiència a l'interessat, per un termini de deu dies.  
Article 26. Termini per a resoldre sobre l'autorització d'instal·lacions o activitats vinculades  
1. Quan la petició d'autorització d'instal·lació o activitat vinculada es formule juntament amb la de la llicència d'activitat, l'Ajuntament de València, a la vista de la informació que hi ha en l'article 24, resoldrà conjuntament en unitat d'acte sobre esta.  
2. Quan la petició es formule després de l'obtenció de la llicència d'activitat, l'ajuntament resoldrà motivadament sobre la concessió o denegació de l'autorització de la instal·lació o activitat vinculada, en el termini de quinze dies hàbils següents a la seua recepció, i s'incorporarà com a annex a la llicència concedida.  
3. Quan la petició d'autorització d'instal·lació o activitat vinculada es formule durant la tramitació de la llicència d'activitat, l'ajuntament resoldrà motivadament sobre la seua concessió o denegació en el tràmit sobre concessió d'esta, si aquella s'haguera presentat com a mínim amb vint dies d'antelació al termini màxim de resolució de la llicència d'activitat i funcionament; el termini serà, com a màxim, de quinze dies següents a la data de concessió de la llicència d'activitat en els altres supòsits, i s'incorporarà, en aqueix últim cas, com a annex a la llicència d'activitat concedida.  
4. Abans de la posada en funcionament de les instal·lacions vinculades, haurà d'acreditar-se l'obtenció de l'assegurança corresponent, conforme al que disposa l'article 6 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
Article 27. Autorització provisional en instal·lacions o activitats vinculades  
Transcorreguts els terminis per a resoldre establits, per a cada cas, en l'article anterior sense que l'ajuntament notifique cap resolució sobre l'autorització de l'activitat o instal·lació vinculada, s'entendrà que esta ha sigut concedida, de conformitat amb el que disposa l'article 43.2, de la Llei de Règim Jurídic de les Administracions Públiques i del Procediment Administratiu Comú, llevat que implique la concessió, al sol·licitant o a tercers, de facultats relatives al domini o al servei públic.   
Article 28. Certificat d'instal·lació o muntatge  
Concedida la llicència d'activitat de forma expressa o per silenci administratiu, i conclosa la instal·lació o muntatge, l'organitzador o promotor presentarà un certificat de muntatge, emés per tècnic competent, i visat pel seu col·legi professional, o, si és el cas, per empresa qualificada com a organisme de certificació administrativa, en què se certifique que les instal·lacions reuneixen les adequades mesures de seguretat per a garantir la de persones i béns, així com que s'han incorporat els condicionaments exigits. Presentat l'esmentat certificat, l'interessat podrà iniciar l'activitat vinculada a què es referix este.  
Article 29. Comunicació a la Generalitat  
L'ajuntament comunicarà a l'òrgan competent en matèria d'espectacles públics i activitats recreatives de la Generalitat la concessió d'autoritzacions d'instal·lacions o activitats vinculades, així com, si és el cas, els condicionaments que hi figuren.  
CAPÍTOL III  
Del projecte tècnic  
Article 30. Contingut mínim del projecte tècnic  
D'acord amb el que disposa l'article 4 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, el projecte tècnic que s'acompanyarà a la petició de la llicència d'activitat haurà de contindre, com a mínim, els punts següents:  
a) Elements de seguretat per al públic assistent, treballadors, executants i béns.  
b) Condicions de solidesa de les estructures i de funcionament de les instal·lacions.  
c) Condicions i garanties de les instal·lacions elèctriques en locals de pública concurrència.  
d) Prevenció i protecció d'incendis i altres riscos inherents a l'activitat, i també es facilitarà l'accessibilitat dels mitjans d'auxili externs.  
e) Condicions de salubritat, higiene i acústica.  
f) Protecció del medi ambient urbà i natural.  
g) Condicions d'accessibilitat i gaudi per a persones discapacitades, d'acord amb el que disposa la Llei 1/1998, de 5 de maig, de la Generalitat, d'accessibilitat i supressió de barreres arquitectòniques.  
CAPÍTOL IV  
Règim sancionador  
Article 31. Règim sancionador  
Les infraccions al que disposa este decret seran sancionades de conformitat amb el que establix el capítol II del títol IV de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
DISPOSICIONS ADDICIONALS  
Primera. Normes supletòries  
En allò no previst en el present decret, caldrà ajustar-se al que disposen les normes vigents a la Comunitat Valenciana en matèria d'espectacles públics, activitats recreatives i establiments públics, i a la legislació d'activitats qualificades.  
Segona. Continuïtat de les activitats, finalitzat l'àmbit temporal de les llicències  
Els espectacles públics, activitats recreatives i establiments públics a què es refereix este decret que pretenguen continuar després de la finalització del seu àmbit temporal, que es produirà el dia 31 de desembre de 2007, hauran de sol·licitar i obtindre les preceptives llicències municipals d'activitat i funcionament d'acord amb el procediment general establit en l'article 10 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, sense perjudici de l'obtenció dels altres permisos i llicències que siguen pertinents. Als anteriors efectes, haurà de presentar-se un projecte nou i complir la totalitat dels tràmits establits en el procediment assenyalat.  
DISPOSICIONS FINALS  
Primera  
Es faculta el conseller competent en matèria d'espectacles públics, activitats recreatives i establiments públics per a dictar les disposicions que, si és el cas, exigisca el desplegament i execució del que establix este decret.  
Segona  
El present decret entrarà en vigor el mateix dia que es publique en el Diari Oficial de la Generalitat.  
València, 12 de maig de 2006.  
El president de la Generalitat,  
FRANCISCO CAMPS ORTIZ  
El conseller de Justícia, Interior i Administracions Públiques,  
MIGUEL PERALTA VIÑES  
ANNEX I  
CONTINGUT MÍNIM DEL PROJECTE TÈCNIC PER A LA PETICIÓ DE LLICÈNCIA  
1. Normes generals.  
Per a aconseguir una major adequació dels projectes tècnics que acompanyen a l'expedient administratiu de llicència d'activitat subjecta a este decret, sense perjuí de la documentació exigida per les normes d'aplicació de caràcter general, estes hauran de contemplar la justificació del compliment de les condicions i requisits exigits en l'article 4 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, així com els continguts en el Reglament General de Policia d'Espectacles Públics i Activitats Recreatives (Reial Decret 2.816/1982, de 27 d'agost), i ajustar-se als punts assenyalats en el present annex, tant en les característiques generals dels locals o recintes com de les seues instal·lacions. Els anteriors extrems constaran enumerats, i haurà de garantir-se el seu compliment, i justificar-ho tècnicament i gràficament, quan escaiga.  
2. Contingut general del projecte.  
2.1. Objecte de l'activitat.  
Es descriurà detalladament l'activitat principal, les activitats o instal·lacions addicionals, així com les altres instal·lacions o activitats vinculades, a desenrotllar a l'establiment.  
2.2. Superfícies i capacitat.  
S'assenyalaran les superfícies útils de l'establiment, i s'especificaran els diferents usos d'estes incloses en l'activitat o activitats sol·licitades. A cada una d'estes s'aplicarà el valor de densitat d'ocupació que li corresponga, dels especificats en la normativa vigent d'aplicació (article 6 de la Norma Bàsica d'Edificació NBE-CPI-96. Condicions de Protecció contra Incendis als Edificis, i la resta de normes i instruccions d'aclariment publicat), per tal de determinar la capacitat del local.   
2.3. Seguretat per al públic assistent, treballadors, executants i béns i prevenció i protecció d'incendis i altres riscos inherents a l'activitat, i facilitar també l'accessibilitat dels mitjans d'auxili externs. Hauran de contemplar-se els aspectes següents:  
2.3.1. Citació i situació.  
8.1.7.0. S'assenyalarà la ubicació del local o recinte on es pretén establir l'activitat, així com l'altura de l'edifici on se cita, i s'indicarà l'ample de les vies públiques circumdants o espais oberts a les quals esta té accés.  
0.0.5.9. Es justificarà el compliment d'espai exterior segur, d'acord amb l'article 7.1.6.c) de la Norma Bàsica d'Edificació NBE-CPI-96. Condicions de Protecció contra Incendis als Edificis.  
2.3.2. Vies d'evacuació. Es justificarà el compliment de tots els requisits exigibles especificats en la norma vigent d'aplicació (Norma Bàsica d'Edificació NBE-CPI-96. Condicions de Protecció contra Incendis als Edificis)  
0.6.2.0. Portes d'eixida a la via pública o espai exterior segur.  
S'indicaran el seu nombre i les amplàries lliures totals disponibles, així com la mínima, en funció de la capacitat de l'establiment.  
Es descriuran les seues característiques quant al sentit d'obertura de les fulles, disponibilitat de barres antipànic o eines de seguretat, senyalització, etc.  
4.4.9.8. Corredors, portes de pas i recorreguts d'evacuació.  
S'especificaran les seues amplàries lliures disponibles, sentit d'obertura de les fulles, resistència al foc, si és el cas, longitud i pendent màxim de les rampes, inexistència d'obstacles als recorreguts d'evacuació.  
1.8.2.0. Escales.  
Es justificarà el seu nombre, amplàries lliures, característiques dels trams, dimensionat d'escalons, existència de passamans, etc.  
2.3.3. Protecció passiva contra incendis.  
5.4.9.8. Sectorització. Hauran d'assenyalar-se i justificar-se els sectors que hi ha a l'establiment.  
4.6.8.9. Comportament davant del foc dels elements constructius i materials. Es justificaran les resistències i estabilitats al foc dels elements estructurals i de compartimentació, així com el compliment de la normativa quant a les condicions exigibles als materials.  
2.3.4. Protecció activa contra incendis. Instal·lacions.  
S'assenyalaran totes les instal·lacions exigibles a l'establiment per la normativa vigent i es descriuran les característiques de les previstes, amb indicació del nombre, ubicació, etc.  
2.4. Condicions i garanties de les instal·lacions elèctriques com a locals de pública concurrència.  
Es detallarà el compliment del Reglament Electrotècnic de Baixa Tensió, i contindrà almenys, els documents següents:  
2.4.1. Memòria descriptiva en què s'assenyalarà el nombre de circuits de força i per a l'enllumenat ordinari i d'emergència, tipus de proteccions per als dits circuits, es descriuran les característiques de les conduccions, es justificaran els nivells lluminosos, segons el tipus d'enllumenat, etc.  
2.4.2. Esquema unificar.  
2.4.3. Pla de la instal·lació elèctrica, en què quedarà grafiat la ubicació del quadre elèctric i, si és el cas, qualsevol altra font de subministrament elèctric o energètic, els blocs d'enllumenat d'emergència i de senyalització/emergència, i els diferents punts d'enllumenat i força existents, i s'assenyalarà el circuit a què pertanyen, segons l'esquema unifilar.  
2.5. Condicions de salubritat, higiene i acústica.   
2.5.1. Amb caràcter general, caldrà ajustar-se de forma preceptiva, a les condicions que s'establisquen en matèria d'activitats qualificades, d'acord amb el que disposen la Llei 7/2002, de 3 de desembre, de la Generalitat, de Protecció contra la Contaminació Acústica, i la resta de normes de desplegament.  
Així mateix, es compliran la totalitat de les prescripcions que establisquen els òrgans competents de la Generalitat, en matèria de salubritat, sanitat i higiene.  
2.5.2. Es justificarà, en tot cas, l'existència de farmaciola o infermeria, segons les exigències reglamentàries, i s'hauran de descriure les seues dotacions i elements que els componen.  
2.5.3. Es justificarà, així mateix, el nombre d'aparells sanitaris dels serveis higiènics en funció de la capacitat de l'establiment, tenint en compte la dotació exigida per a persones amb minusvalidesa, d'acord amb el que disposa la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, i la resta de normativa d'aplicació.  
2.5.4. Altures lliures. S'assenyalaran les altures lliures mínimes i mitjanes de les zones d'estada del públic del local, així com dels serveis higiènics i la resta de zones humides (vestuaris), camerins, etc.  
2.5.5. Vestíbuls. En aquells locals que ho requerisquen, es justificarà la seua superfície en funció del nombre d'espectadors.  
2.5.6. Es justificarà el compliment del Reglament d'Instal·lacions Tèrmiques dels Edificis i Instal·lacions Tècniques Complementàries que el desenrotllen.  
2.6. Protecció del medi ambient urbà i natural.  
Caldrà ajustar-se de forma preceptiva a les condicions que s'assenyalen en matèria d'activitats qualificades i protecció del medi ambient urbà i natural.  
2.7. Condicions d'accessibilitat i gaudi per a persones discapacitades, d'acord amb el que disposa la Llei 1/1998, de 5 de maig, d'accessibilitat i supressió de barreres arquitectòniques. Es justificarà el compliment de les prescripcions contingudes en la Llei 1/1998, de 5 de maig, d'accessibilitat i supressió de barreres arquitectòniques, i es possibilitarà el gaudi real de l'espectacle o l'accés a l'activitat recreativa i als establiments públics per part de les persones discapacitades.  
2.8. Pla d'emergència.  
Constarà en el projecte un pla d'emergència, que complirà les prescripcions mínimes establides en la disposició transitòria sisena de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, i la resta de normes d'autoprotecció en vigor.  
ANNEX II  
Fiances  
1. Els organitzadors o promotors dels espectacles i activitats recreatives regulats en el present decret que, complint els requisits que s'hi establixen, pretenguen iniciar l'activitat en règim provisional a què es referix l'article 9, hauran de constituir fiança a favor de l'Ajuntament de València, per a respondre de les possibles obligacions econòmiques que pogueren derivar-se de l'organització i realització d'estes i, en tot cas, del compliment de les sancions que pogueren imposar-se amb motiu de la realització dels esmentats esdeveniments, segons la capacitat previsible, per les quantitats següents:  
. Capacitat fins a 50 persones: 6.000 euros.  
. Capacitat fins a 100 persones: 15.000 euros.  
. Capacitat fins a 300 persones: 30.000 euros.  
. Capacitat fins a 700 persones: 60.000 euros.  
. Capacitat fins a 1.500 persones.: 120.000 euros.  
. Capacitat fins a 5.000 persones: 180.000 euros.  
2. Esta garantia haurà de ser constituïda:   
a) En metàl·lic o en valors públics o privats, amb subjecció, en cada cas, a les condicions reglamentàriament establides. El metàl·lic, els valors o els certificats corresponents es depositaran en la caixa de la corporació, en la forma i amb les condicions que s'establisquen.   
b) Mitjançant aval prestat, en la forma i condicions reglamentàries, per alguna de les entitats de crèdit, establiments financers de crèdit i societats de garantia recíproca autoritzats per a operar a Espanta, i presentat davant del corresponent ajuntament.   
c) Per contracte d'assegurança de caució establert en la forma i les condicions que reglamentàriament s'establisquen, amb entitat asseguradora autoritzada per a operar en el ram de caució, i s'haurà d'entregar el certificat del contracte a l'ajuntament.   
La quantitat fiançada serà tornada als interessats:  
a) En el termini d'un any, després de la comprovació de la no-existència de denúncies fundades, reclamacions o procediments sancionadors en tràmit o sancions pendents d'execució, per l'exercici de l'activitat; o,  
b) A petició de l'organitzador o promotor, a qui acompanyarà declaració jurada de la no-existència de denúncies o reclamacions formulades com a conseqüència de l'activitat, i prèvia comprovació per l'administració de la no.existència de procediments sancionadors en tràmit.  
3. L'ajuntament podrà dispensar, mitjançant una resolució motivada, de la constitució de la fiança a què es referix els apartats anteriors, quan es tracte d'espectacles públics i activitats recreatives organitzades o sol·licitades pel Consorci València 2007, America's Cup Management SA, Sucursal a Espanya (ACM), i els equips participants en la XXXII Edició de la Copa de l'Amèrica.


Còpia Permalink ELI